KIRJALLINEN KYSYMYS E-3231/00

esittäjä(t): Stefano Zappalà (PPE-DE), Antonio Tajani (PPE-DE), Guido Viceconte (PPE-DE), Generoso Andria (PPE-DE), Amalia Sartori (PPE-DE), Giorgio Lisi (PPE-DE) ja Mario Mantovani (PPE-DE) neuvostolle

(20. lokakuuta 2000)

Aihe: Naisten ympärileikkaus Euroopan unionissa

Neljän ja kahdentoista ikävuoden välillä olevia tyttöjä ympärileikataan arviolta 20:ssä Afrikan ja kymmenessä Kaakkois-Aasian maassa sekä nykyään myös Euroopassa. Tyttöjen ympärileikkauksessa poistetaan

klitoris, pienet häpyhuulet ja osa suurista häpyhuulista ja ommellaan emättimen aukko kiinni. Toimenpide aiheuttaa henkisiä traumoja, jäykkäkouristusta, verenmyrkytyksiä, verenvuotoa ja hedelmättömyyttä, ja toisinaan (joka kuudennessa tapauksessa) se johtaa kuolemaan. Ympärileikattuja naisia on maailmassa arviolta 140 miljoonaa, Italiassa 40 000, sekä Italiassa lisäksi yli 20 000 naista on vaarassa joutua ympärileikatuiksi. Naisten ympärileikkauksia tehdään salassa huonoissa hygieenisissä olosuhteissa ja erityisten lakien vastaisesti (Ruotsissa, Norjassa, Saksassa ja Belgiassa).

1. Voisiko neuvosto ilmoittaa, miten yleistä naisten ympärileikkaus on Euroopan unionissa ja mikä on kansallisten lainsäädäntöjen suhde tähän asiaan?

2. Aikooko neuvosto valmistella erityisen lainsäädäntöehdotuksen vastustaakseen tällaista kidutusjärjestelmää ja mahdollistaakseen asianmukaisissa terveydenhuoltorakenteissa pyynnöstä tehtävän ympärileikkauksen korjausleikkauksen ja kampanjojen toteuttamisen naisten ympärileikkausta koskevan valistuksen, koulutuksen ja tietoisuuden edistämiseksi Euroopan yhteisöjen ulkopuolisissa maissa? Voisiko neuvosto mahdollisesti jopa kieltäytyä antamasta taloudellista tukea maille, jotka sallivat naisten ympärileikkauksen (Yhdysvaltojen jo vuodesta 1996 noudattama periaate)?

Vastaus

(20./21. joulukuuta 2000)

International Centre for Reproductive Health (Belgia), Royal Tropical Institute (Alankomaat) ja Defence for Children International -järjestön Alankomaiden osasto tekivät vuonna 1998 Daphne-ohjelman(1) puitteissa tutkimuksen sukuelinten silpomisesta Euroopassa. Tutkimuksessa käsiteltiin erityisesti jäsenvaltioiden välisiä eroja lainsäädännössä, lääketieteellisessä käyttäytymisessä ja tähän kysymykseen omaksutuissa asenteissa. Tutkimuksen tulokset on luovutettu komissiolle. Sen kohteena eivät ole suhteet kolmansiin maihin.

1. Naisten sukuelinten silpominen on naisiin ja lapsiin kohdistuva väkivallanteko, jonka neuvosto mitä yksiselitteisimmin tuomitsee perusoikeuksien loukkauksena. Tällä hetkellä naisten sukuelinten silpomista ei käsitellä neuvoston elimissä erityisenä kysymyksenä, vaan pikemminkin yhtenä osana naisiin ja lapsiin kohdistuvaa väkivaltaa. Neuvostolle ei tähän mennessä ole annettu yhtään ehdotusta jäsenvaltioiden tämän alan politiikkojen yhdenmukaistamiseksi.

2. Yhdistyneiden Kansakuntien 54. yleiskokouksessa eräs jäsenvaltio esitti ehdotuksen päätöslauselmaksi perinteisiin tai tapoihin perustuvista käytännöistä, jotka vaikuttavat naisten ja tyttöjen terveyteen (päätöslauselma 54/133). Päätöslauselmaa kannattivat kaikki Euroopan unionin jäsenvaltiot ja se hyväksyttiin ilman äänestystä 17. joulukuuta 1999. Päätöslauselmassa todetaan, että perinteisiin tai tapoihin perustuvat käytännöt, jotka vaikuttavat naisten ja tyttöjen terveyteen, merkitsevät ilmeistä väkivaltaa heitä kohtaan ja loukkaavat vakavalla tavalla heidän perusoikeuksiaan. Yleiskokous korosti, että kansallisella tasolla on toteutettava lainsäädännöllisiä tai muita toimenpiteitä näiden vahingollisten käytäntöjen kieltämiseksi, ja kehotti kaikkia jäsenvaltioita noudattamaan niitä tämän alan kansainvälisiä sitoumuksia, jotka ne ovat tehneet erityisesti Wienin julistuksen ja toimintaohjelman, Pekingin julistuksen ja naisten neljännen maailmankonferenssin toimintaohjelman, kansainvälisen väestö- ja kehityskonferenssin toimintaohjelman sekä naisten ja lasten terveyteen vahingollisesti vaikuttavien perinteiden lopettamista koskevan toimintasuunnitelman nojalla.

(1) Lapsiin, nuoriin ja naisiin kohdistuvan väkivallan ehkäiseviä torjuntatoimenpiteitä koskeva yhteisön toimintaohjelma. Daphne-ohjelman uusi vaihe (vuosiksi 20002003) hyväksyttiin 24.1.2000 tehdyllä päätöksellä N:o 293/2000/EY.